Saya mau tau Deskripsi dari Tari Merak. Jelaskan dalam bahasa sunda

Tari merak dicokot tina ngaran salah sahiji sato nyaéta Merak, manuk anu awakna sagedé hayam,anu buluna alus pisan kawas parada jeung dina huluna aya kukuncungan. Kahirupan jalu merak nu sok mekarkeun bulu buntutna méh ngirut merak bikang jadi inspirasi pikeun Radén Tjétjé Somantri nyieun ieu tari.

Dina pintonanna, ciri yén éta téh tari Merak nyaéta katingal tina pakéan anu dipaké ku pangibingna nyaéta pakéan anu motifna saperti merak. Kaén jeung bajuna ngagambarkeun wangun jeung warna bulu-bulu merak; héjo biru jeung/atawa hideung. Ditambah deui ku sapasang jangjangna anu ngalukiskeun jangjang atawa buntut merak anu keur dimekarkeun. Gambaran merak bakal leuwih jelas kalawan maké makuta (badong ) disebut “siger” nu ditambah hiasan sirah hulu merak anu bakal eundeuk nuturkeun gerakan sirah anu ngibing. Wangunna sapertii merak nu keur nungguan endogna kalawan di hareupna ngalintang  dina beuheung jeung hulu merak maké bahan tina logam alumunium anu dipolés ku warna emas.

Tarian ieu biasana ditarikeun babarengan, tilu pangibing atawa leuwih nu masing-masing boga fungsi salaku merak bikang jeung merak jalu. Pirigan gendingna nyaéta ngagunakeun lagu Macan Ucul. Dina adégan gerakan nu tangtu sakapeung waditra bonang ditakol ku bagéan panakolna nu heuras nepi ka tarik kadéngé sorana nyaéta dina adégan sapasang merak keur sosonoan.

Di antara gerakan jieunan Radén Tjétjé Somantri sigana tari merak ieu nu pangkasohorna di Indonésia jeung di luar nagri. Teu heran lamun seniman Bali ogé, mahasiswa ASKI Denpasar, nyiptakeun tari Manuk Rawa anu mirip jeung tari Merak.